Rahandusministeerium Teie 18.06.2024 nr 1.1-10.1/2876-1

info@rahandusministeerium.ee Meie 02.07.2024 nr 4/116

**Arvamuse esitamine rahandusministri**

**määruste eelnõude kohta**

Lugupeetud Mart Võrklaev!

Eesti Kaubandus-Tööstuskoda (edaspidi: Kaubanduskoda) tänab Rahandusministeeriumit võimaluse eest avaldada arvamust rahandusministri 30. aprilli 2002. a määruse nr 60 „Riiklike maksude maksuvõla tasumise ajatamise kord“ ja rahandusministri 14. märtsi 2019 määruse nr 15 „Maksu- ja Tolliameti e-teenuse keskkonnas elektroonilise asjaajamise tingimused ja kord, automaatselt antavate haldusaktide ja dokumentide loetelu ning riigi-, valla- ja linnaasutuste poolt elektrooniliselt esitatavate deklaratsioonide ja muude dokumentide nimekiri“ muutmise eelnõu kohta, millega tõstetakse riiklike maksude maksuvõlgnevuse automaatse ajatamise määra ning lisatakse taotlejale täiendavaid tingimusi.

**Kaubanduskoda teeb ettepaneku täiendavalt hinnata maksuvõlgnevuse automaatse ajatamise taotlemisel juhatuse liikmele kehtestavate nõuete asjakohasust ja proportsionaalsust.** Eelnõuga plaanitakse kehtestada senisest rangemad nõuded maksuvõlgnevuse automaatse ajatamise taotluse esitajale. Muuhulgas on uuteks tingimusteks nõuded, et „*maksukohustuslase juhatuse liikme suhtes ei ole pooleli maksejõuetusmenetlust ja talle ei ole kehtestatud äri- ega ettevõtluskeeldu ning maksukohustuslase juhatuse liikmel ei ole ajatamata maksuvõlga ja temaga seotud teistel äriühingutel ei ole tema juhtimise perioodil tekkinud maksuvõlga*“ (eelnõu punktis 2 § 41 lõike 1 p-d 11-12). Mõistame vajadust kehtestada täiendavaid nõudeid maksuvõlgnevuse ajatamise taotlejale, kuid Kaubanduskoja hinnangul võivad plaanitavad nõuded, mis puudutavad juhatuse liiget, olla ebaproportsionaalsed. Nimelt ei ole juhatuse liikme taust otseselt seotud äriühingu maksude tasumisega. Lisaks on võimalik nö probleemset juhatuse liiget ajutiselt tagasi kutsuda või vahetada ning sel juhul ei täida need sätted oma eesmärki. **Eeltoodust tulenevalt teeme ettepaneku täiendavalt hinnata juhatuse liikmele kehtestatavate nõuete vajalikkust.**

Loodame, et peate võimalikuks Kaubanduskoja seisukohti arvesse võtta.

Lugupidamisega

/allkirjastatud digitaalselt/

Mait Palts

Peadirektor

Ann Raun ann.raun@koda.ee 6040071